Søren Pind (V), 2011-03-29:
Undskyld, formand.
Både i Canada og Australien har man jo igennem længere tid haft et pointsystem ud fra en helt bestemt grundantagelse om, at mennesker, som søgte til de pågældende lande, skulle have bestemte kvalifikationer på forhånd, således at man kunne sikre sig, at de mennesker, der kom, bidrog aktivt til de pågældende landes ve og vel.
Hvis jeg meget kort skulle skære situationen til, hvad angår regeringens pointpolitik, er det nøjagtig det, det handler om.
Det har regeringen gjort sit yderste for, og det bliver regeringen så angrebet for.
Det siger sådan set mere om dem, der angriber regeringen, end det siger om regeringens politik.
For man hører udsagn, der beklager, at man får point for at arbejde, for at forsørge sig selv, men det gælder jo sandt at sige ikke udsagnene i forhold til hele uddannelsesdiskussionen, at regeringen i og for sig opfordres til så kun at give permanent ophold til folk, der fuldfører en universitetsuddannelse.
Det er jo ikke det, der er udsagnet, når man diskuterer det her.
Nej, udsagnene går på, at lovgrundlaget for det her er alt for strengt, og at man sådan set burde brede tingene langt mere ud.
Men sandheden er jo bare den, at breder man det langt mere ud, bliver det også udvandet.
Fru Marianne Jelved efterlyser eksempler på nogle, der skulle have sagt, at man ville af med pointsystemet.
Jamen det sagde fru Johanne Schmidt-Nielsen jo sådan set så fint her på talerstolen, og hun sagde også, at hun ville forsøge sig med at trække Socialdemokratiet og Socialistisk Folkeparti i den pågældende retning.
For mig lød det, som om hun allerede mentalt set havde indstillet sig på, at Det Radikale Venstre nok var forslaget venligt stemt, for dem nævnte fru Johanne Schmidt-Nielsen ikke.
Sagen er sådan set den, at der selvfølgelig kan være hjørner af det her, vi skal kigge på, men sagen er også den, at helt grundlæggende er det her udtryk for et ønske om, at mennesker, der kommer til Danmark, skal kunne bidrage, og det kan man, når man opfylder de grundlæggende krav, som er nævnt for at opfylde de 100 point.
Når man så siger, at uddannelse ikke giver noget, er det jo ikke rigtigt.
Uddannelse giver jo faktisk ekstra point.
Det giver jo ekstra point, som man kan få til opnåelse af de 100 point.
Så det er en falsk melodi, der synges på, og som jeg egentlig er lidt ærgerlig over.
For på den ene side synger man med på en falsk melodi om regeringens politik, og på den anden side står man og maler et billede af, at man ønsker det brede samarbejde.
Men hvis man ønsker det brede samarbejde, hvorfor synger man så på en falsk melodi?
Når man nu som jeg er begunstiget af en lang hukommelse, og når nu fru Marianne Jelved selv erindrer Tinget om, at hun har været minister, så synes jeg måske også, det er meget kækt – kækt er et udmærket ord – at stå her på Folketingets talerstol og tale om et bredt samarbejde, altså når man selv har været en central minister i den regering, der sad fra 1993 til 2001 og i adskillige tilfælde præsterede at gennemføre politik på 90 mandater, og når vi hørte nøjagtig den samme sang, før den regering tiltrådte, men hvor den selvfølgelig blæste på oppositionen efterfølgende og kørte tingene igennem med et meget, meget smalt flertal.
Så jeg synes, at der er blevet sagt mange ting i dag, hvoraf noget er ordflom, mens andet af det er udtryk for en ærlig vilje til at nå frem til en tilstand, hvor man måske ikke kan finde ud af noget.
Det, jeg kan garantere, er, at regeringen vil arbejde for, at et grundlæggende pointsystem, som allerede er etableret, kommer til at virke efter hensigten; at der nu kommer den her medborgerskabstest, der kommer til at virke fra juni; at vi vil kigge på de hjørner, hvor f.eks. ansatte i Udenrigsministeriet eller andre udstationerede har enorme problemer med at få ægtefæller med hjem til Danmark, fordi man konstant er udstationeret, og se på, hvad det vil kaste af sig; og at vi også vil kigge på åbenlyse uhensigtsmæssigheder.
Og når vi har kigget ordentligt på det, skal vi nok i god ro og orden vende tilbage til Tinget, hvis det måtte kræve lovgivning at få det gennemført.
Men betyder det, at man kan rette en lammende kritik mod det og fremsætte et beslutningsforslag om at tage det nuværende pointsystem af bordet?
Nej, det synes jeg ikke at der er basis for.
Pointsystemet er udtryk for den grundlæggende sandhed, at Danmark har regler, som sender klare signaler om, at mennesker, der søger til Danmark, har vi nogle klare forventninger til, og det synes jeg ikke at der er noget som helst galt i, tværtimod.